11.8.2023
SL
Uradni list Evropske unije
C 283/25 četrtek 16. februarja 2023
43. poziva Komisijo in države članice, naj poskrbijo, da bo industrijski načrt EU pomagal uresničiti pravičen prehod in njegove cilje, vključno z ustvarjanjem kakovostnih delovnih mest s poštenimi delovnimi pogoji in dobrim plačilom, spodbujanjem kolektivnih pogajanj in spoštovanjem kolektivnih pogodb;
44. poudarja pomen dostopa do usposabljanja in preusposabljanja delavcev v panogah in sektorjih, ki jih je treba v okviru zelenega in digitalnega prehoda korenito spremeniti; poudarja, da se s kvalifikacijami in uradnimi kompetencami poveča dodana vrednost delavca, zato se njegov položaj na trgu dela izboljša, poleg tega pa jih je pri prehodih na trgu dela mogoče prenesti; poziva, naj bo javna politika o spretnostih usmerjena v potrjevanje in vrednotenje kvalifikacij in kompetenc;
45. pozdravlja prispevek načrta k zagotavljanju visoko usposobljene delovne sile za evropsko industrijo s poudarjanjem pomena spretnosti z uporabo lokalnih paktov za spretnosti, hkrati pa podpira vzpostavitev enotnih kontaktnih točk in lokalnih središč za razvoj spretnosti, njegov cilj pa je izkoristiti talent v EU in povečati čezmejno mobilnost delovne sile ter prek evropskega nabora talentov privabiti usposobljeno delovno silo iz tretjih držav; poziva Komisijo, naj pripravi načrt za izboljšanje privlačnosti Evrope kot kraja zaposlitve za inženirje in akademike;
46. poziva, naj industrijski načrt EU zaradi velikega vpliva tega sektorja ustvari sinergije in povezave z rednimi izobraževalnimi politikami; poudarja, da se je treba uskladiti z evropsko strategijo za univerze, da bi spodbudili sodelovanje z industrijskim ekosistemom, zlasti z izvajanjem strateških ukrepov na področju raziskav in inovacij; poudarja, kako pomembno je poklicno usposabljanje, da bi imeli usposobljeno osebje z zelenimi in digitalnimi spretnostmi v panogah;
47. poudarja, da mora načrt prispevati k doseganju splošnih in posamičnih ciljev za leto 2030, kot so določeni v programu politike Digitalno desetletje, tudi z ustvarjanjem dostopa do zaposlitve za mlade, ki se ne izobražujejo, usposabljajo in niso zaposleni (NEET), in oseb z nižjo stopnjo usposobljenosti;
48. opozarja, da se splošno usposabljanje v EU stalno povečuje, vendar je še vedno precej pod ciljem za leto 2030, in sicer da se vsako leto usposabljanj udeleži 60 % odraslega prebivalstva, razlog za to pa je med drugim premajhno zanimanje in domneva, da usposabljanje ni potrebno; poudarja, da je sistem nadomestil na podlagi spretnosti orodje, ki bi lahko povečalo udeležbo na usposabljanjih;
Odprta in pravična trgovina za odporne dobavne verige
49. opozarja, da je vsako peto delovno mesto v Uniji odvisno od izvoza; poziva Komisijo, Evropsko službo za zunanje delovanje in države članice, naj spodbujajo nova gospodarska partnerstva z demokratičnimi državami, da bi se lahko Unija skupaj s partnerji med drugim spoprijela s podnebnimi spremembami in posledicami ruske agresije;
50. poziva Komisijo, naj oceni sedanje odvisnosti in poišče alternativne vire za diverzifikacijo evropskih dobavnih verig za kritične tehnologije in surovine, ter poudarja, da se je treba bolje usklajevati in si skupaj prizadevati za vzpostavitev odpornih dobavnih verig, da bi izpolnili industrijske potrebe EU; je seznanjen s prihodnjim predlogom za evropski akt o kritičnih surovinah;
51. pozdravlja instrumente, sprejete v tem mandatu za boj proti nepoštenim praksam trgovinskih partnerjev, zlasti v zvezi z javnimi naročili in tujimi subvencijami; poziva Komisijo, naj jih v celoti izkoristi; poleg tega poziva Komisijo, naj zavzame odločnejše stališče glede boja proti nepošteni svetovni konkurenci, tudi tisti, ki jo povzroča neupravičena državna pomoč;
52. poziva Komisijo, naj predlaga akt o novi generaciji partnerstev v svetu, ki bi v celoti izkoristil gospodarski in politični vpliv EU na njene sedanje trgovinske partnerice, da bi Unija dobila največ za svoj industrijski izvoz in uvoz ter hkrati spodbujala svoje vrednote in standarde, zlasti človekove pravice in evropski zeleni dogovor; poziva Komisijo, naj uporabi vse instrumente trgovinske politike Evrope za spodbujanje njene blaginje z iskanjem in vzpostavljanjem novih trgovinskih partnerstev ter za zaščito enotnega trga pred izkrivljanji, ki izhajajo iz tretjih držav;